Den fjernøstlige republikk

Den fjernøstlige republikk (russisk: Дальневосто́чная респу́блика, ДВР, – Dalnevostotsjnaja respublika, DVR), av og til kalt Tsjitarepublikken, var en nominelt uavhengig stat opprettet i Blagovesjtsjensk den 6. april 1920, og som omfattet det tidligere Russlands fjerne østen og Sibir øst for Bajkalsjøen. Selv om republikken nominelt sett var uavhengig, var den i stor grad kontrollert av RSFSR.
Republikken lå i områdene til dagens Zabajkalskij kraj, Amur oblast, Khabarovsk kraj og Primorskij kraj i Russland. Fram til oktober 1920 var hovedstaden Verkhneudinsk (det nåværende Ulan-Ude), og senere var hovedstaden Tsjita.
Etter at Japan evakuerte Vladivostok den 15. november 1922, ble Den fjernøstlige republikk slått sammen med RSFSR.


== Historie ==
Staten ble opprettet med stilltiende støtte fra den nye russiske bolsjevik-regjeringen, som ønsket en bufferstat mellom RSFSR og territoriene som var okkupert av Japan. En japansk armé på 70 000 mann støttet i all hovedsak hvitegardistene under den russiske borgerkrigen. Japan kontrollerte allerede Vladivostok og deler av stillehavskysten, i tillegg til de kinesiske grenseområdene de hadde okkupert siden 1918. I løpet av 1920-1922 trakk de japanske styrkene seg gradvis tilbake fra Øst-Sibir.
Til å begynne med besto Den fjernøstlige republikk bare av området rundt Verkhne-Udinsk, men i løpet av sommeren 1920 bestemte sovjetregjeringen i Amur-territoriet seg for å bli med i republikken. Ataman Grigori Semenov ble kastet ut fra sitt tilholdssted i Tsjita i oktober 1920, og i desember 1920 ble også kystprovinsene med den viktige byen Vladivostok endelig med i Den fjernøstlige republikk. Japan okkuperte den nordlige delen av øya Sakhalin frem til 1925, som kompensasjon for massakren på japanske sivile i Nikolajevsk-na-Amure i 1920.
I 1921 gjorde et kupp fra De hvite i Vladivostok og området rundt at området brøt ut av Den fjernøstlige republikk, og overlevde bak et cordon sanitaire av japanske styrker som Priamurs provisoriske regjering. Dets ledere, Merkulov-brødrene, ble avsatt i juni 1922 og erstattet med en av Koltsjaks generaler, general Diterikhs. Det var imidlertid til ingen nytte, ettersom Den fjernøstlige republikks armé tok tilbake territoriet til denne siste hvite enklaven, som endte med Vladivostoks fall 25. oktober 1922.
Gjenforeningen av Den fjernøstlige republikk var imidlertid kortvarig, ettersom dens regjering ba om å bli innlemmet i RSFSR like etter. Den 15. november 1922 ble Den fjernøstlige republikk absorbert av Sovjet-Russland.


== Territorium ==
Den fjernøstlige republikks grenser fulgte vestbredden av Bajkalsjøen og nordgrensen av Mongolia og Kina og rakk opp til Tsjuktsjer- og Kamtsjatkahalvøyene. De var imidlertid ofte utsatt for hvite og japanske militære intervensjoner. Burjatenes land ble delt mellom Russland i vest og Den fjernøstlige republikk, som kontrollerte de østlige områdene.


== Frimerker ==

Den fjernøstlige republikk utga flere frimerker i løpet av sin korte eksistens. De første frimerkene ble utgitt på slutten av 1920 for lokal bruk i kystprovinsene, og besto av overtrykk av frimerkeutgaver fra Keiserriket Russland, og ble senere fulgt av 4 nytegnede frimerker. Andre områder fortsatte å bruke lokalt utgitte frimerker langt inn i 1921, så som Semenov-utgavene i Chita, og Blagovesjtsjensk-utgaven i Amur oblast. Den sentrale regjeringen i Tsjita utga et endelig sett i 1921-1922, som ble mye brukt over hele Russlands fjerne østen opp til februar 1924. Etter at Vladivostok og omegn ble skilt fra Den fjernøstlige republikk i mai 1921 ble diverse lokalt overtrykte frimerker utgitt der også.


== Litteratur ==
Die Fernöstliche Republik (1920–1922) – Ein staatlicher Ordnungsversuch zur Zeit des Russischen Bürgerkrieges. I: Harald Heppner/Eduard Staudinger (Hrsg.): Region und Umbruch 1918 – Zur Geschichte alternativer Ordnungsversuche. Frankfurt a. M. 2001 (tysk)
David Golinikow: Fiasko einer Konterrevolution – Das Scheitern antisowjetischer Verschwörungen in der UdSSR 1917–1925. Berlin 1982 (tysk)
W.P. Potjomkin (Hrsg.): Geschichte der Diplomatie, Zweiter Band (Die Diplomatie der Neuzeit, 1872–1919). Berlin/Leipzig 1948 (tysk)


== Eksterne lenker ==
Detaljert beskrivelse av Den fjernøstlige republikk (russisk)
Sedler fra Den fjernøstlige republikk (Rubel) (russisk)
Kort historie for Den fjernøstlige republikk (russisk)
Våpenskjoldet og historien til Den fjernøstlige republikk (tysk)
Russlands fjerne østen på Geocities
Generell info om Russlands fjerne østen
Kronologiske kart over Russlands fjerne østen